Zsa Zsa Gabor

**Zsa Zsa Gabor**; pravo ime **Sári Gábor**; 6. februar 1917 – 18. decembar 2016) bila je američka glumica i pripadnica visokog društva mađarskog porijekla. Do 1932. igrala je u jednom bečkom pozorištu, a 1936. pobijedila je na izboru za Miss Mađarske. Pet godina kasnije otišla je u SAD, gdje je započela filmsku karijeru. Veću popularnost od filmova donijeli su joj buran ljubavni život i činjenica da se udavala devet puta, zbog čega je ušla u Guinnessovu knjigu rekorda kao jedna od tri glumice s najviše brakova. Gabor je govorila da je oduvijek voljela muškarce koji se znaju ophoditi i razgovarati sa ženama, te da joj njihova muskuloznost nikada nije bila bitna.

## Rani život u Evropi 
Rođena je kao Sári Gábor 1917. u Budimpešti, koja je tada bila dio Austro-Ugarske monarhije. Bila je srednja od tri kćeri Jolie Gabor (umrla 1997). Školu je završila u Švicarskoj. U Beču se 1936. upoznala s opernim pjevačem Richardom Tauberom, koji ju je pozvao da pjeva u njegovoj opereti *Der singende Traum*. Budući da je predstava bila veoma uspješna, nastavila je nastupati u bečkim pozorištima. Iste godine prijavila se na izbor za Miss Mađarske i osvojila prvo mjesto. Za vrijeme Drugog svjetskog rata, 1944. godine, njeni djed i baka poginuli su u bombardovanju Budimpešte, dok je ona s majkom i sestrama otišla u SAD, gdje je pod imenom Zsa Zsa Gabor, zajedno sa starijom sestrom Evom, započela karijeru u Hollywoodu.

## Filmska karijera 
Igrala je sporedne uloge u nekoliko televizijskih serija prije nego što je potpisala ugovor s kućom Metro-Goldwyn-Mayer i dobila prvu filmsku ulogu u mjuziklu *Lovely to Look at* 1952. godine. Iste godine glumila je u komediji *Nismo vjenčani*, pored Ginger Rogers, i u drami *Moulin Rouge*, koji se smatra njenim najpoznatijim filmom. Već tada je dostigla vrhunac u karijeri, jer su uslijedile pretežno manje ili sporedne uloge, iako je nastavila dobijati brojne ponude. Neki od filmova u kojima je igrala 1950-ih jesu *Lili*, *3 Ring Circus*, *Death of a Scoundrel* i ''The Man Who Wouldn't Talk*.

Za Gabor se govorilo da je *personificiran glamur* i da je *uletjela u visoko društvo kao da je pala s neba*. Vodila je život tipične holivudske zvijezde – glamurozan i medijski popraćen. Od 1970-ih pa do kraja 1990-ih, kada se povukla, pojavljivala se u filmovima i serijama, uglavnom igrajući ili parodirajući sebe kao ekscentričnu holivudsku zavodnicu iz 1950-ih.

## Privatni život 
Udavala se devet puta. Njen najduži brak bio je s Frédéricom Prinzom von Anhaltom, za kojeg se udala 1986. i s kojim je ostala do kraja života. Iz braka s Conradom Hiltonom imala je kćer Francescu Hilton.

Godine 2002. doživjela je saobraćajnu nesreću nakon koje je nekoliko sedmica provela u bolnici te ostala djelomično paralizirana. Tri godine kasnije doživjela je moždani udar i bila podvrgnuta operaciji. Ponovo je hospitalizovana 2007. zbog komplikacija nastalih usljed infekcije tokom prethodne operacije. U julu 2010. zbrinuta je zbog pada, pri čemu su joj ljekari zamijenili kuk i izvadili brojne krvne ugruške. Iako je brzo puštena na kućno liječenje, bila je u lošem stanju. U januaru 2011, kada joj je amputirana noga, objavljeno je da se nalazi u veoma kritičnom stanju. U maju 2011. smještena je u bolnicu zbog unutrašnjeg krvarenja i provela je šest dana u komi. Zdravstveni problemi su se nastavili sve do njene smrti krajem 2016. godine.

## Filmografija 
### Film 
* *Lovely to Look At* (1952)
* *We're Not Married!* (1952)
* *Moulin Rouge* (1952)
* *The Story of Three Loves* (1953)
* *Lili* (1953)
* *3 Ring Circus* (1954)
* *Death of a Scoundrel* (1956)
* *The Girl in the Kremlin* (1957)
* *The Man Who Wouldn't Talk* (1958)
* *Touch of Evil* (1958)
* *Queen of Outer Space* (1958)
* *For the First Time* (1959)
* *Boys' Night Out* (1962)
* *Picture Mommy Dead* (1966)
* *Arrivederci, Baby!* (1966)
* *Up the Front* (1972)
* *Frankenstein's Great Aunt Tillie* (1984)
* *A Nightmare on Elm Street 3: Dream Warriors* (1987)
* *The Naked Gun 2½: The Smell of Fear* (1991)
* *The Beverly Hillbillies* (1993)

### Televizija 
* *Climax!*
* *The Milton Berle Show*
* *The Ford Television Theatre*
* *General Electric Theater*
* *Matinee Theatre*
* *The Life of Riley*
* *Playhouse 90*
* *Make Room for Daddy*
* *Burke's Law*
* *Bob Hope Presents the Chrysler Theatre*
* *Gilligan's Island*
* *Batman*
* *Bonanza*
* *My Three Sons*
* *The Name of the Game*
* *Night Gallery*
* *The Love Boat*
* *The Facts of Life*
* *As the World Turns*
* *The Fresh Prince of Bel-Air*
* *The Late Show with David Letterman''

## Reference 
## Vanjski linkovi 
* Zsa Zsa Gabor na IMDb-ju

Kategorija:Američki glumci
Kategorija:Mađarski glumci
Kategorija:Biografije, Budimpešta